R23 miljoen ná skoolseun seerkryDie LUR vir onderwys in Gauteng is deur die hooggeregshof in Pretoria beveel om miljoene rand skadevergoeding aan Christan Rabie te betaal, het The Star Donderdag berig. Rabie (23) het verskeie beserings, waaronder ŉ skedelbreuk, opgedoen toe hy 10 jaar gelede tydens ŉ skoolspeletjie seergekry het. Piet Koen, ŉ regter van KwaZulu-Natal, is ingeroep om te beslis hoeveel skadevergoeding aan Rabie toegeken moet word. Rabie is R20,2 miljoen toegeken vir verlies van inkomste en om inkomste te verdien; R800 000 vir algemene skade; R787 386 vir toekomstige mediese uitgawes en ŉ ekstra bedrag van R1,2 miljoen wat dien as 7.5% beskerming van die toekenning. Die regter het beveel dat ŉ trust gestig moet word om die geld te administreer. Rabie, die seun van regter Pierre Rabie van die Pretoriase hooggeregshof, is destyds beseer toe ouer seuns jonger seuns deur die lug teen krieketnette geslinger het. Die 13-jarige Rabie is tydens ŉ pouse op 31 Julie 2003 ook geslinger en het op sy rug beland. Die hof het vroeër bevind die departement van onderwys was aanspreeklik vir die skade. Die departement het in 2008 appèl aangeteken teen die uitspraak dat hulle 100% verantwoordelik is. Die hof het egter vyf jaar gelede dié appèlaansoek afgekeur en gesê Rabie het nie die volwassenheid gehad om te besef hy kon beseer word nie. Rabie is nou ŉ regstudent aan die Universiteit van Suid-Afrika. – SAPA